Ξενοφοβία και ρατσισμός σχετιζόμενα με την πανδημία COVID-19

Η πανδημία κορονοϊού 2019–22, η οποία αναφέρθηκε για πρώτη φορά στην πόλη Γουχάν της επαρχίας Χουμπέι της Κίνας τον Δεκέμβριο του 2019, οδήγησε σε αύξηση της προκατάληψης, της ξενοφοβίας, της διάκρισης, της βίας και του ρατσισμού απέναντι στους Κινέζους και τους ανθρώπους με χαρακτηριστικά και καταγωγή από την Ανατολική και Νοτιοανατολική Ασία παγκοσμίως.

## Περιστατικά
### Αίγυπτος
Σύμφωνα με την Ιαπωνική Πρεσβεία στο Κάιρο, οι υπάλληλοι των καταστημάτων ήταν διστακτικοί στο να εξυπηρετήσουν Ιάπωνες πελάτες και η λέξη «κορόνα» έχει γίνει επίσης νέα λέξη μομφής και προσβολής, με την οποία αποκαλούνται οι Ιάπωνες στον δρόμο.

Στις 10 Μαρτίου 2020, ένας οδηγός της Uber συνελήφθη όταν ένα viral βίντεο τον έδειχνε να βγάζει βίαια από το αμάξι τον Κινέζο πελάτη του σε έναν δρόμο στην περιφέρεια Μαάντι, με την υποψία πως μπορεί να νοσεί από τον ιό. Στο βίντεο, ακούγεται μία φωνή να φωνάζει εν είδη αστείου: «Το πρώτο κρούσμα κορονοϊού στην Αίγυπτο!» κι έπειτα, η ίδια φωνή να λέει στον οδηγό «Ο Θεός να σε υποστηρίζει, Χάτζι! Πέταξέ τον έξω!». Το περιστατικό προκάλεσε οργή ανάμεσα στους Αιγύπτιους όταν ανέβηκε στο διαδίκτυο. Κάποιοι Αιγύπτιοι επισκέφτηκαν τον Κινέζο άντρα του βίντεο στο ξενοδοχείο του και εξέφρασαν την απολογία τους για ό,τι συνέβη, καταδικάζοντας ευρέως το περιστατικό στα μέσα ως μία πράξη εκφοβισμού και ρατσισμού.

### Αργεντινή
Στις 26 Φεβρουαρίου 2020, στην πόλη Λα Πλάτα αναφέρθηκε ένα περιστατικό που αφορούσε έναν καυγά ανάμεσα σε έναν Κινέζο ιδιοκτήτη σούπερ μάρκετ κι έναν Αργεντίνο ντελιβερά. Ο καυγάς πυροδοτήθηκε επειδή ο ντελιβεράς αστειεύτηκε λέγοντας *«¿Qué hacés, coronavirus?»* («Πώς πάει κορονοϊε;») και κοροϊδεύοντας τους Κινέζους και τον κορονοϊό. Οι δύο άντρες κατέληξαν να τραυματιστούν με την αστυνομία να αναγκάζεται να παρέμβει.

### Αυστραλία
Στις 26 Ιανουαρίου 2020, δύο από τις μεγαλύτερες σε κυκλοφορία εφημερίδες της Αυστραλίας κυκλοφόρησαν με προκλητικά πρωτοσέλιδα. Το πρωτοσέλιδο της *[[Herald Sun]]* της Μελβούρνης έγραφε: «Chinese virus pandamonium» (ελεύθερη μετάφραση: «Κινεζικό ιικό πανταμόνιο»), συλλαβίζοντας λάθος τη λέξη «pandemonium» (πανδαιμόνιο) και παραπέμποντας στα γηγενή πάντα της Κίνας, ενώ το πρωτοσέλιδο της *[[The Daily Telegraph (Σίδνεϊ)|Daily Telegraph]]* του Σίδνεϊ έγραφε: «China kids stay home» (ελεύθερη μετάφραση: «Παιδιά της Κίνας μείνετε σπίτι». Ένα από τα αποτελέσματα αυτών των πρωτοσέλιδων ήταν μία αναφορά με περισσότερες από 51000 υπογραφές, με την οποία οι υπογράφοντες απαιτούσαν μία απολογία.

Σε ένα σούπερ μάρκετ της αλυσίδας Woolworth στο Πορτ Χέντλαντ της Δυτικής Αυστραλίας, ένα άτομο ανέφερε ένα περιστατικό δια του οποίου μέλος του προσωπικού έδιωξε και απαγόρευσε την είσοδο σε πελάτες που φαίνονταν να έχουν Ασιατική καταγωγή, ισχυριζόμενο πως το έκανε για να αποτρέψει την εξάπλωση του νέου κορονοϊού. Ένας μάρτυρας υπέβαλε καταγγελία, την οποία υποστήριξε η αλυσίδα σούπερ μάρκετ και επιβεβαίωσε πως το μέλος του προσωπικού έκανε λάθος, απολογήθηκε για το περιστατικό και ανέφερε πως θα διεξαγόταν πλήρης έρευνα για αυτό.

Το Ravenswood School for Girls, ένα ιδιωτικό σχολείο στη Βόρεια Ακτή του Σίδνεϊ, ζήτησε από μία Νοτιοκορεάτισσα μαθήτρια να εγκαταλείψει τον θάλαμο όπου κοιμόταν, παρά το ότι δεν είχε πάει στην Κίνα από τον Οκτώβριο του 2019 όταν επισκέφτηκε τη Σανγκάη και είχε εξεταστεί ιατρικώς έχοντας αρνητικά αποτελέσματα όταν έφτασε στο σχολείο. Παρομοίως, μία Κινεζο-Μαλαισιανή μαθήτρια στο Περθ ήρθε αντιμέτωπη με έξωση από το σπίτι που μοιραζόταν μετά την επίσκεψή της στην πατρίδα της και την επιστροφή της στην Αυστραλία.

Υπήρξε αυξανόμενος αριθμός αναφορών όπου μέλη της Κινεζο-Αυστραλιακής και της Ασιο-Αυστραλιακής κοινότητας υπέστησαν λεκτικές ρατσιστικές επιθέσεις, με επιπρόσθετες προτροπές μέσω των κοινωνικών δικτύων να θανατωθεί η Κινεζική φυλή και να «καεί συθέμελα» η Κίνα ώστε να σταματήσει η επιδημία.

Τα Κινεζικά εστιατόρια και επιχειρήσεις σε Σίδνεϊ και Μελβούρνη παρουσίασαν δραματική πτώση στη δουλειά τους, με το εμπόριο να παρουσιάζει πτώση πάνω από 70%.

Στις 28 Ιανουαρίου 2020, ένας άντρας κατέρρευσε και πέθανε από υποψία καρδιακής ανακοπής έξω από ένα εστιατόριο της Τσάιναταουν του Σίδνεϊ. Ανεπιβεβαίωτα viral βίντεο που κυκλοφορούσαν στα κοινωνικά δίκτυα υποστήριζαν πως οι παρευρισκόμενοι αρνήθηκαν να παρέχουν τις πρώτες βοήθειες και να εκτελέσουν ΚΑΡΠΑ λόγω φοβίας για τον νέο κορονοϊό.

Στις 20 Μαρτίου 2020, ένας μαθητής στην πόλη Χόμπαρτ στην Τασμανία ο οποίος φορούσε μάσκα, δέχθηκε επίθεση από κάποιον ο οποίος του φώναξε «έχεις τον ιό» και «πήγαινε πίσω στη χώρα σου» πριν τον γρονθοκοπήσει προκαλώντας του μώλωπες στο μάτι και σπάζοντάς του τα γυαλιά. Ο λόγος της επίθεσης αποδόθηκε εν μέρει στην πολιτισμική διαφορά που υπάρχει ανάμεσα σε Ανατολικές και Δυτικές κουλτούρες να φοράνε μάσκα.

Σύμφωνα με μία διαδικτυακή ψηφοφορία του Ipsos MORI, το 23% των Αυστραλών ερωτηθέντων θα εξέταζαν στο μέλλον την αποφυγή επαφής με ανθρώπους Κινεζικής καταγωγής για να προστατευτούν οι ίδιοι από τον κορονοϊό.

### Βέλγιο
Υπήρξαν αναφορές από Βέλγους με Ασιατική καταγωγή για αυξημένο ρατσισμό απέναντί τους στο Βέλγιο.

Μία γυναίκα αποκαλέστηκε «κορονοϊός» και δέχθηκε απειλές και φτύσιμο από πέντε νεαρούς στο Σκάρμπικ.

Τον Μάρτιο του 2020, μία φωτογραφία που απεικόνιζε μαθητές να φοράνε Κινεζικές στολές ενώ κρατούσαν μία πινακίδα που έλεγε: «Corona Time» (ελεύθερη μετάφραση: «Ώρα για Κορόνα»), αναρτήθηκε στις επίσημες σελίδες Facebook και Instagram του Sint-Paulusschool Campus College Waregem. Ένας από τους μαθητές φορούσε πλαστικά γάντια και ιατρική μάσκα ως αναφορά στην έξαρση του ιού, ενώ μία μαθήτρια προχώρησε σε μία ρατσιστική χειρονομία τεντώνοντας τα μάτια της. Η φωτογραφία αφαιρέθηκε μετά από τις αντιδράσεις του κόσμου στο διαδίκτυο. Το σχολείο εξέδωσε ανακοίνωση, ισχυριζόμενο πως τόσο το σχολείο όσο και οι τελειόφοιτοι μαθητές δεν είχαν πρόθεση να θεωρηθούν ανώτεροι ή προσβλητικοί. Ωστόσο, λογαριασμός ακτιβιστών στο Instagram, ανάρτησε εκ νέου τη ρατσιστική φωτογραφία σχολιάζοντας: «Ως ένα εκπαιδευτικό ινστιτούτο, έχετε μεγάλη επιρροή στη μελλοντική γενιά. Το γεγονός πως εγκρίνετε τέτοιου είδους συμπεριφορές και τις προωθείτε οι ίδιοι μέσω των επίσημων λογαριασμών σας στο διαδίκτυο είναι πέρα για πέρα ανεύθυνο και δείχνει πως κάτι δεν πάει καλά μαζί σας».

Στις Βρυξέλλες, ένας 22χρονος άντρας γρονθοκόπησε έναν 24χρονο Ασιάτη κατηγορώντας τον ως «την αιτία» που ο κορονοϊός εμφανίστηκε στο Βέλγιο.

### Βιετνάμ
Η εφημερίδα *Asia Times* ανέφερε πως «Ένας αριθμός Βιετναμέζικων ξενοδοχείων και ξενώνων φέρεται να έχουν κρεμάσει πινακίδες στις πόρτες τους λέγοντας πως οι Κινέζοι επισκέπτες δεν είναι ευπρόσδεκτοι, ενώ αρκετοί Βιετναμέζοι απαιτούν διαδικτυακά το κλείσιμο των συνόρων με την Κίνα». Πινακίδες οι οποίες έλεγαν πως οι Κινέζοι πελάτες δεν γίνονται αποδεκτοί εθεάθησαν σε ένα μαγαζί στο Πού Κούοκ και σε ένα εστιατόριο στην πόλη Ντα Νανγκ.

### Βολιβία
Οι τοπικές αρχές έθεσαν σε καραντίνα τρεις Ιάπωνες υπηκόους, παρά το ότι δεν είχαν συμπτώματα που σχετίζονταν με τον κορονοϊό.

### Γαλλία
Η γαλλική εφημερίδα *Le Courrier Picard* είχε στο πρωτοσέλιδό της στις 26 Ιανουαρίου 2020 μία γυναίκα από την Ασία να φοράει μάσκα, γράφοντας στον τίτλο της «Yellow Alert» (ελεύθερη μετάφραση: «Κίτρινος Συναγερμός»). Η εφημερίδα περιείχε επίσης ένα κύριο άρθρο με τίτλο: «A New Yellow Peril» (ελεύθερη μετάφραση: «Ένας Νέος Κίτρινος Κίνδυνος»). Η δημοσίευση αυτή προκάλεσε την αντίδραση των Γάλλων Ασιατών, οι οποίοι άρχισαν να χρησιμοποιούν το hashtag #JeNeSuisPasUnVirus (Δεν είμαι Ιός). Άλλες γαλλικές εφημερίδες αποκάλεσαν στον ξεκίνημα της έξαρσης τον COVID-19 «Κινεζικό ιό», κάτι το οποίο θα μπορούσε να στιγματίσει τους ανθρώπους με Κινεζική καταγωγή. Αρκετές αναφορές υποδεικνύουν σημαντική αύξηση παρενόχλησης και βίαιων επιθέσεων προς άτομα Ασιατικής καταγωγής. Σε σχολεία κοντά στο Παρίσι, κάποια παιδιά Ασιατικής καταγωγής αποβλήθηκαν και χλευάστηκαν από άλλα παιδιά για την καταγωγή τους.

Εστιατόρια μη Δυτικής κουζίνας, συμπεριλαμβανομένων κουζινών από Κίνα, Ταϊλάνδη, Καμπότζη και Ιαπωνία, ανέφεραν μείωση της πελατείας τους. Η κλίμακα της μείωσης συνήθως κυμαινόταν από 30-50%.

Αρκετοί Γαλλο-Βιετναμέζοι αναφέρουν επίσης πως δέχθηκαν παρενοχλήσεις από την περίοδο της έξαρσης του κορονοϊού στην Ουχάν.

Τα μέσα στη Νότια Κορέα ανέφεραν αύξηση της έχθρας απέναντι στους Νοτιοκορεάτες υπηκόους.

Ο εθνικός ραδιοτηλεοπτικός φορέας της Ιαπωνίας NHK, ο οποίος παρέχει έναν κατάλογο των κινδύνων και ρίσκων υπερπόντιων ταξιδιών για την ασφάλεια των ταξιδιωτών, πρόσθεσε πρόσφατα στον κατάλογο τη διάκριση που αντιμετωπίζουν οι Ιάπωνες ως κίνδυνο για τους ταξιδιώτες προς τη Γαλλία και άλλες Ευρωπαϊκές χώρες. Κάποιοι Ιάπωνες υπήκοοι ανέφεραν αύξηση σε περιστατικά εναντίον των Ιαπώνων, όπως χλευασμό στο δρόμο και άρνηση εξυπηρέτησης από ταξί, ενώ ένα Ιαπωνικό εστιατόριο υπέστη βανδαλισμούς. Μία Ιαπωνέζα ηθοποιός η οποία δουλεύει για τη γαλλική εταιρία Louis Vuitton, έλαβε επιθετικά σχόλια που σχετίζονταν με τον κορονοϊό στη σελίδα που διαθέτει η εταιρία στο Instagram, την οποία αργότερα η εταιρία διέγραψε. Μία ομάδα Ιαπώνων μαθητών έγιναν αποδέκτες επιθέσεων από ντόπιους κατά τη διάρκεια μαθητικής εκδρομής στο Παρίσι.

Επίσης, οι Ασιάτες στο Παρίσι ανέφεραν αύξηση του ρατσισμού και των παρενοχλήσεων.

### Γερμανία
Αρκετά ρατσιστικά περιστατικά και διάκρισης κατά ατόμων με Ασιατική καταγωγή αναφέρθηκαν στη Γερμανία από τα μέσα.
thumb|right|Εξώφυλλο του Der Spiegel το οποίο κυκλοφόρησε την 1η Φεβρουαρίου 2020
Το εβδομαδιαίο περιοδικό *[[Der Spiegel]]* δημοσίευσε ένα αμφιλεγόμενο εξώφυλλο, το οποίο θεωρήθηκε από κάποιους πως κατηγορούσε την Κίνα για την έξαρση, τροφοδοτώντας την ξενοφοβία.

Η Κινεζική Πρεσβεία στο Βερολίνο αναγνώρισε την αύξηση εχθρικών πράξεων κατά των πολιτών της από τότε που εμφανίστηκε η έξαρση. Την 1η Φεβρουαρίου 2020, αναφέρθηκε πως ένας 23χρονος Κινέζος πολίτης στο Βερολίνο δέχθηκε αρχικά λεκτική επίθεση με ρατσιστικές προσβολές και μετέπειτα κτυπήθηκε από δύο αγνώστους, ένα περιστατικό το οποίο καταγράφηκε από την αστυνομία ως «ξενοφοβικό».

Μία Κινέζα μαθήτρια από την Τσενγκτού, η οποία ζει στο Βερολίνο, έλαβε διορία δύο εβδομάδων από τη σπιτονοικοκυρά της, Γερμανίδα ηθοποιό Γκαμπριέλ Σαρνίτσκι, να εγκαταλείψει το διαμέρισμα το οποίο ενοικίαζε. Η Σαρνίτσκι υπερασπίστηκε την πράξη της δηλώνοντας: «Έπρεπε να προστατέψω τον εαυτό μου από έναν πραγματικό πιθανό κίνδυνο μόλυνσης από ένα άτομο το οποίο επιστρέφει από μία μολυσμένη με ιό περιοχή και μπαινοβγαίνει στο σπίτι μου, θέτοντας την υγεία μου και την υγεία των επισκεπτών μου σε κίνδυνο». Η μαθήτρια αναφέρεται πως ενημέρωσε την Σαρνίτσκι για τις προθέσεις της να επισκεφτεί την Κίνα τον Ιανουάριο του 2020 και, παρόλο που το ταξίδι τελικά δεν έγινε, εκδιώχθηκε.

Στις 5 Φεβρουαρίου 2020, αναφέρθηκε πως γυναικολόγος αρνήθηκε να εξετάσει μία Κινέζα στο Βερολίνο, η οποία δεν είχε επισκεφτεί την Κίνα για τρεις μήνες, ισχυριζόμενος πως ο κορονοϊός μπορεί να μολύνει τις έγκυες γυναίκες της κλινικής. Τον ίδιο μήνα, μία Κινέζα μαθήτρια στην πόλη Έσσεν με πονόλαιμο, δεν έγινε αποδεκτή στο να κλείσει ραντεβού σε γενικό γιατρό λόγω φόβου για κορονοϊό, παρά το ότι η μαθήτρια δεν είχε επισκεφτεί την Κίνα από τον Σεπτέμβριο του 2019. Αντί αυτού, της δόθηκε η οδηγία να πάει στα επείγοντα περιστατικά, όπου διαγνώσθηκε με βρογχίτιδα.

Στο Μόναχο, μία Γερμανίδα γυναίκα με Κινεζική καταγωγή δέχθηκε επίθεση από έναν γείτονα, ο οποίος την ψέκασε με απολυμαντικό φωνάζοντάς της «Κορόνα» και απειλώντας πως θα της κόψει το κεφάλι. Ο άντρας αντιμετωπίζει κατηγορίες επίθεσης και απειλών, ενώ το τμήμα κρατικής προστασίας ερευνά αν υπάρχει πιθανό ρατσιστικό κίνητρο πίσω από την επίθεση.

Η γερμανική ποδοσφαιρική ομάδα ΡΜ Λειψία αρνήθηκε την είσοδο σε μία ομάδα 20 Ιαπώνων θαυμαστών, λόγω φόβου για τον κορονοϊό.

Στη Νυρεμβέργη, ντόπιοι πέταξαν ωμά αυγά σε σπίτια που ανήκαν σε Ιάπωνες κατοίκους.

Η Πρεσβεία της Νότιας Κορέας στη Γερμανία προειδοποίησε τους πολίτες της για την αύξηση της βίας εναντίον των Κορεατών.

Σύμφωνα με τη διαδικτυακή ψηφοφορία του Ipsos MORI στις αρχές Φεβρουαρίου, το 28% των Γερμανών ερωτηθέντων απάντησαν πως θα εξέταζαν στο μέλλον την αποφυγή επαφής με ανθρώπους Κινεζικής καταγωγής για να προστατευτούν οι ίδιοι από τον κορονοϊό.

### Ηνωμένες Πολιτείες
Σε ένα γράφημα πληροφοριών σχετικά με τις κοινές αντιδράσεις στην επιδημία του νέου κορονοϊού το οποίο αναρτήθηκε από τις Πανεπιστημιακές Υπηρεσίες Υγείας στο Πανεπιστήμιο της Καλιφόρνιας, Μπέρκλεϋ, το σχολείο συμβούλεψε πως η «Ξενοφοβία: ο φόβος του να συναναστραφείς με άτομα που μπορεί να προέρχονται από την Ασία και η ενοχή για αυτά τα συναισθήματα» είναι φυσιολογική. Το πανεπιστήμιο δέχθηκε επικρίσεις σχετικά με αυτό πως «ομαλοποιούσε τον ρατσισμό». Οι Κορεάτες στις ΗΠΑ ήταν διστακτικοί στο να φοράνε μάσκες δημοσίως, λόγω αναφορών για εγκλήματα μίσους και ρατσισμού απέναντι σε Ασιάτες που φορούσαν μάσκες.

Στις 10 Μαρτίου 2020, μία Κορεάτισα στην πόλη της Νέας Υόρκης ήρθε αντιμέτωπη στο δρόμο με κάποιον που της φώναξε: «Πού είναι η κορόνα μάσκα σου, Ασιάτισσα σκύλα;» κι έπειτα τη γρονθοκόπησε, εξαρθρώνοντας το σαγόνι της. Αργότερα την ίδια εβδομάδα, στη γειτονιά Φόρεστ Χιλς του Κουίνς, ένας Ασιάτης ο οποίος περπατούσε με τον δεκάχρονο γιο του παρενοχλήθηκε από ένα άτομο το οποίο του φώναξε: «Πού είναι η μάσκα σου γαμ—ο; Γαμ—μένοι Κινέζοι» και στη συνέχεια τον κτύπησε στο κεφάλι.

Στο μετρό της Νέας Υόρκης, μία γυναίκα η οποία φορούσε μάσκα δέχθηκε επίθεση από έναν άντρα ο οποίος τη γρονθοκόπησε και την κλώτσησε, αποκαλώντας την «μολυσμένη». Ακολούθησαν αρκετά άλλα περιστατικά παρενόχλησης Ασιατών στο μετρό της Νέας Υόρκης, συμπεριλαμβανομένων ενός περιστατικού όπου ένα άτομο εθεάθη να ψεκάζει έναν Ασιάτη με άγνωστη ουσία, ενός δεύτερου όπου ένας άντρας παρενοχλούσε ένα ζευγάρι Ασιατών που φορούσε μάσκες, πριν το ζευγάρι συνοδευτεί σε ασφαλές μέρος κι ενός τρίτου όπου μία γυναίκα ήρθε αντιμέτωπη με έναν άντρα ο οποίος της είπε: «Είσαι Κινέζα, γιατί έφερες τον κορονοϊό στην Αμερική;».

Σε έναν σταθμό μετρό SEPTA της Φιλαδέλφειας, ένα ζευγάρι από την Ασία περικυκλώθηκε από μία ομάδα ατόμων και δέχθηκε επίθεση. Οι παρενοχλήσεις και οι επιθέσεις σε Ασιάτες περιελάμβαναν και έναν δημοσιογράφο της *Philadelphia Inquirer*, ο οποίος παρενοχλήθηκε λεκτικά αρκετές φορές.

Η Τσάιναταουν στο Χιούστον αντιμετώπισε μείωση της πελατείας όταν κάποιοι διέδωσαν ψευδείς και κακόβουλες φήμες στο διαδίκτυο πως υπήρχε έξαρση του κορονοϊού στην περιοχή. Τα εστιατόρια της Τσάιναταουν στη Βοστόνη έχασαν επίσης πελάτες λόγω της φοβίας για τον κορονοϊό. Η κυβέρνηση της Νέας Υόρκης αναφέρθηκε σε μία έκθεση όπου υπολογιζόταν μείωση 40% στις πωλήσεις των Κινεζικών επιχειρήσεων στη γειτονιά Φλάσινγκ του Κουίνς, ενώ άλλες εκθέσεις αναφέρουν πτώση της τάξεως από 30% έως 80%.

Στο Λος Άντζελες, μία Ταϊλανδέζα-Αμερικανίδα μαγνητοσκόπησε έναν άντρα στο μετρό του Λος Άντζελες να φωνάζει ρατσιστικά σχόλια και βρισιές σχετικά με τον κορονοϊό. Στις 13 Φεβρουαρίου 2020, οι αρχές της Κομητείας του Λος Άντζελες τάχθηκαν κατά ενός αριθμού περιστατικών εκφοβισμού και επιθέσεων εναντίον της Ασιο-Αμερικανικής κοινότητας, συμπεριλαμβανομένου κι ενός περιστατικού όπου ένας μαθητής Γυμνασίου κατέληξε στο νοσοκομείο έπειτα από ξυλοδαρμό. Ένα 16χρονο αγόρι από την Κοιλάδα του Σαν Φερνάντο δέχθηκε επίθεση στο σχολείο του, με τους δράστες να τον κατηγορούν πως είχε τον κορονοϊό επειδή είναι Ασιο-Αμερικανός. Ο Ρόμπιν Τόμα από την Επιτροπή Ανθρωπίνων Σχέσεων της Κομητείας του Λος Άντζελες δήλωσε: «Αρκετοί μπορεί να καταλήγουν πολύ γρήγορα στο συμπέρασμα πως απλά επειδή κάποιος είναι Ασιάτης ή από την Κίνα, με κάποιον τρόπο είναι πιο πιθανόν να κουβαλά τον ιό. Πρέπει να μιλήσουμε και να ταχθούμε εναντίον τέτοιων περιστατικών όταν τα βλέπουμε. Πρέπει να μιλήσουμε, να μην είμαστε μόνο παρατηρητές». Άλλες μορφές παρενόχλησης στο Λος Άντζελες περιλαμβάνουν τα ψεύτικα ενημερωτικά φυλλάδια του Παγκόσμιου Οργανισμού Υγείας (ΠΟΥ), τα οποία συμβούλευαν τον κόσμο να αποφεύγει τα Ασιο-Αμερικανικά εστιατόρια.

Στην Αλχάμπρα, μία Ασιο-Αμερικανική κυρίως πόλη, κυκλοφόρησε μία αίτηση η οποία είχε υπογραφεί από περισσότερα από 14000 άτομα, προτρέποντας τα σχολεία να κλείσουν εξαιτίας των κινδύνων του κορονοϊού.

Δύο Χμονγκ Αμερικανοί άντρες δεν έγιναν αποδεκτοί σε δύο ξενοδοχεία της Ιντιάνα, επειδή θεωρήθηκε από το προσωπικό των ξενοδοχείων πως είχαν τον κορονοϊό.

40,000 άνθρωποι υπέγραψαν μία αίτηση ζητώντας την αποβολή δύο μαθητών του Λυκείου Bolsa Grande, όταν βίντεο που κυκλοφόρησαν τους έδειχναν να εκφοβίζουν Βιετναμ-Αμερικανούς μαθητές. Ο υπεύθυνος αξιωματικός πληροφόρησης δημοσίου της περιοχής απάντησε λέγοντας πως οι μαθητές θα έρθουν αντιμέτωποι με «πειθαρχικά μέτρα σύμφωνα με τον Κώδικα Εκπαίδευσης της Καλιφόρνια».

Ο πρώην υποψήφιος πρόεδρος Άντριου Γιανγκ μίλησε για μια ανοδική τάση στον αντι-ασιατικό ρατσισμό που περιβάλλει τον κορονοϊό. Αρκετοί νομοθέτες, συμπεριλαμβανομένων αρκετών μελών του Κογκρέσου, κατήγγειλαν την ξενοφοβία που σχετίζεται με τον κορονοϊό κατά τη διάρκεια μιας συνέντευξης τύπου και είπαν πως Ασιο-Αμερικανικές επιχειρήσεις σε όλη τη χώρα, από παντοπωλεία μέχρι ινστιτούτα αισθητικής και εστιατόρια, εξαναγκάστηκαν σε οικονομική κρίση εξαιτίας της μείωσης της πελατείας τους.

Στο Μπρούκλιν της Νέας Υόρκης, έγινε μία ανάρτηση στα κοινωνικά δίκτυα από τη Συνέλευση Mathylde Frontus, η οποία προέτρεπε τους πολίτες να αποφεύγουν τις Κινέζικες επιχειρήσεις. Η Frontus απολογήθηκε για το μήνυμα, κατηγορώντας για το περιστατικό έναν βοηθό γραφείου μερικής απασχόλησης ο οποίος μοιράστηκε ένα μήνυμα-αλυσίδα ηλεκτρονικού ταχυδρομείου. Ο συγκεκριμένος βοηθός απολύθηκε, ενώ τα υπόλοιπα μέλη του προσωπικού που συμμετείχαν στην αλυσίδα διατάχθηκαν να ολοκληρώσουν εκπαίδευση πολιτιστικής ευαισθητοποίησης. Η απολογία της Συνέλευσης οδήγησε ένα μέλος του Κοινοτικού Συμβουλίου 13 του Μπρούκλιν να αναρτήσει ένα ξενοφοβικό αντι-Κινεζικό ξέσπασμα στα κοινωνικά δίκτυα, εκφράζοντας την απογοήτευσή του για το ότι η Συνέλευση έπρεπε να απολογηθεί για το περιστατικό. Έπειτα από αυτό, το μέλος αυτό έλαβε ειδοποίηση από τον πρόεδρο του Συμβουλίου, Έρικ Άνταμς, πως ο αναδιορισμός του στο κοινοτικό συμβούλιο δε θα ανανεωνόταν.

Ο Αμερικανός πρόεδρος Ντόναλντ Τραμπ αναφέρεται συχνά στον κορονοϊό αποκαλώντας τον «Κινεζικό Ιό», κάτι το οποίο αρκετοί θεωρούν αντι-Κινεζικό και ρατσιστικό. Όταν γερουσιαστές, συμπεριλαμβανομένου της Ελίζαμπεθ Ουόρεν, δήλωσαν τις ενστάσεις τους για αυτές τις αναφορές, ο ίδιος υποστήριξε πως «δεν είναι καθόλου ρατσιστικές». Οι σχολιαστές του CNN Κρις Κουόμο και Τζιμ Ακόστα επέκριναν επίσης τη χρήση των όρων «Ούχαν Ιός» και «Κινεζικός Ιός», παρά το ότι και παρουσιαστές του CNN είχαν χρησιμοποιήσει αυτούς τους όρους στο παρελθόν.

### Ηνωμένο Βασίλειο
Κινέζοι στο Ηνωμένο Βασίλειο λένε πως αντιμετωπίζουν αυξημένα επίπεδα ρατσιστικής κακοποίησης.

Κινεζικές επιχειρήσεις στο Ηνωμένο Βασίλειο, συμπεριλαμβανομένων του απασχολημένου τμήματος του takeaway Κινεζικού φαγητού και των επιχειρήσεων της Τσάιναταουν του Λονδίνου, κατέγραψαν σημαντική μείωση πελατών μετά την έξαρση του κορονοϊού σε σύγκριση με τις συνήθως αυξημένες πωλήσεις που σχετίζονται με τους εορτασμούς του Κινέζικου νέου έτους, εξαιτίας του φόβου μετάδοσης του κορονοϊού μέσω του φαγητού ή ανθυγιεινών πρακτικών εργασίας. Στο Λονδίνο, ένα μαθητής από το Ρόγιαλ Χόλογουεϊ δέχθηκε λεκτική επίθεση από επιβάτες τρένου στον σταθμό Clapham Junction, ενώ ένα παρόμοιο περιστατικό αναφέρθηκε από επιβάτες του μετρό του Λονδίνου.

Στις 30 Ιανουαρίου 2020, ένας μεταπτυχιακός φοιτητής ο οποίος περπατούσε μόνος στο κέντρο της πόλης Σέφιλντ κατευθυνόμενος προς το Πανεπιστήμιο του Σέφιλντ και φορώντας μάσκα, δέχθηκε λεκτική επίθεση και σκουντήματα από τρία άτομα.

Ο ποδοσφαιριστής Ντέλε Άλι της ομάδας Τότεναμ Χότσπερ, ανέβασε ένα βίντεο στο Snapchat όπου φορούσε μάσκα και φαινόταν να χλευάζει έναν Ασιάτη που καθόταν δίπλα του σχετικά με την έξαρση του κορονοϊού. Αργότερα απολογήθηκε για αυτό και διέγραψε το βίντεο.

Ένας 24χρονος Ταϊλανδέζος φοροτεχνικός στο Λονδίνο δέχθηκε βίαιη επίθεση και ληστεία από δύο εφήβους οι οποίοι του φώναζαν «κορονοϊός».

Στην πόλη Σόλιχουλ, μία γυναίκα Κινεζικής καταγωγής φέρεται να αποκαλέστηκε «βρώμικη τσινγκ» (αγγλική αργκό για άτομα με κινεζική καταγωγή) και στη συνέχεια να της είπαν: «Πάρε τον γαμ—μένο κορονοϊό πίσω σπίτι!». Μία γυναίκα Ινδικής καταγωγής η οποία προσπάθησε να παρέμβει, κτυπήθηκε και κατέληξε στο νοσοκομείο.

Στις 2 Μαρτίου 2020, ένας μαθητής από Σιγκαπούρη με Κινεζική καταγωγή στο Πανεπιστημιακό Κολέγιο του Λονδίνου, κτυπήθηκε από μία ομάδα νεαρών που του φώναξαν: «Δεν θέλουμε τον κορονοϊό σου στη χώρα μας», όταν αυτός πέρασε από δίπλα τους στην Όξφορντ Στριτ στο Λονδίνο. Ο μαθητής υπέστη κατάγματα στο πρόσωπό του και μώλωπες στο μάτι. Η Μητροπολιτική Αστυνομία του Λονδίνου διερευνά την επίθεση, ενώ δύο έφηβοι έχουν συλληφθεί σε σχέση με το περιστατικό.

Ένας Βιετναμέζος επιμελητής τέχνης απορρίφθηκε ως βοηθός από μία έκθεση σύγχρονης Βιετναμέζικης τέχνης στο Affordable Art Fair. Η υπεύθυνη αντιπρόσωπος της έκθεσης εξήγησε μέσω ηλεκτρονικού ταχυδρομείου πως δεν μπορούσε πια να συμμετάσχει επειδή «οι Ασιάτες αντιμετωπίζονται ως φορείς του ιού» και πως η παρουσία ενός Βιετναμέζου επιμελητή «θα δημιουργούσε δυστυχώς δισταγμό από μέρους του κοινού να εισέλθει στον χώρο της έκθεσης».

Μία νοσοκόμα του Εθνικού Συστήματος Υγείας με Φιλιπινέζικη καταγωγή δέχθηκε ρατσιστική επίθεση από ένα ζευγάρι σε σταθμό του τρένου όταν κατευθυνόταν στη δουλειά της για βραδινή βάρδια στο νοσοκομείο.

### Ιαπωνία
Στην Ιαπωνία, το hashtag #ChineseDontComeToJapan (Κινέζοι μην έρθετε στην Ιαπωνία) βρισκόταν στις τάσεις του Twitter, ενώ επιπλέον, Ιαπωνέζοι αποκαλούσαν στην πλατφόρμα τους Κινέζους τουρίστες «βρώμικους», «αναίσθητους» και «βιοτρομοκράτες».

Ένας υπάλληλος εξυπηρέτησης σε εστιατόριο της Ιαπωνικής πόλης Ιτό στη χερσόνησο Ιζού νότια του Τόκιο, καταγράφηκε να φωνάζει σε μία τουρίστρια «Κίνα! Έξω!». Μία Κινέζα, η οποία ήταν η αποδέκτης αυτού του ξεσπάσματος, έφυγε αμέσως από το εστιατόριο.

Ένα ζαχαροπλαστείο στην πόλη Χακόνε της νομαρχίας Καναγκαβά, κρέμασε μία πινακίδα που έλεγε «Δεν επιτρέπονται οι Κινέζοι!», οδηγώντας τους Κινέζους πολίτες να μποϋκοτάρουν το κατάστημα.

Σύμφωνα με τη διαδικτυακή ψηφοφορία του Ipsos MORI, το 28% των Ιαπώνων ερωτηθέντων απάντησαν πως θα εξέταζαν στο μέλλον την αποφυγή επαφής με ανθρώπους Κινεζικής καταγωγής για να προστατευτούν οι ίδιοι από τον κορονοϊό.

### Ινδία
Ο Ινδός ιμάμης Ιλίας Σαραφουντίν είπε πως η έξαρση του κορονοϊού ήταν μία «τιμωρία που επέβαλε ο Αλλάχ στην Κίνα για την κακομεταχείριση των Ουιγουρών Μουσουλμάνων». Ο Ιλίας είπε πως «[οι Κινέζοι] απείλησαν τους Μουσουλμάνους και προσπάθησαν να καταστρέψουν τις ζωές 20 εκατομμυρίων Μουσουλμάνων. Οι Μουσουλμάνοι εξαναγκάστηκαν να πιουν αλκοόλ, τα τζαμιά τους καταστράφηκαν και το Ιερό Βιβλίο τους κάηκε. Πίστεψαν πως κανείς δεν μπορεί να τους αντιμετωπίσει, αλλά ο Αλλάχ, ο δυνατότερος όλων, τους τιμώρησε». Πρόσθεσε επίσης πως «Ρωμαίοι, Πέρσες και Ρώσοι οι οποίοι ήταν αλαζόνες και τα έβαλαν με το Ισλαμ», καταστράφηκαν όλοι από τον Αλλάχ.

Φοιτητές από τη Νοτιοανατολική Ινδία, η οποία συνορεύει με το Θιβέτ, και οι οποίοι φοιτούν σε μεγάλες Ινδικές πόλεις ανέφεραν πως δέχθηκαν παρενοχλήσεις σχετικά με την έξαρση του κοτονοϊού. Για παράδειγμα, φοιτητές από τη Νοτιοανατολική Ινδία στο Πανεπιστήμιο Kirori Mal στο Δελχί, υπέβαλαν καταγγελία στις αρχές του πανεπιστημίου σχετικά με παρενοχλήσεις που δέχτηκαν από άλλους φοιτητές. Οκτώ φοιτητές από τη Νοτιοανατολική Ινδία στο Ινστιτούτο Κοινωνικών Επιστημών Τάτα στη Βομβάη, δήλωσαν επίσης πως υπέστησαν ρατσισμό και παρενοχλήσεις.

Ο πρόεδρος του κόμματος Μπαρατίγια Τζανάτα στο τμήμα της πολιτείας της Δυτικής Βεγγάλης, Ντιλίπ Γκος, δήλωσε πως οι Κινέζοι είχαν καταστρέψει τη φύση και «για αυτό ο Θεός τους εκδικείται». Τα σχόλια καταδικάστηκαν αργότερα από το Κινεζικό πρακτορείο στην Καλκούτα, αποκαλώντας τα «εσφαλμένα».

Υπήρξαν φήμες πως κάποιοι Μουσουλμάνοι οι οποίοι επέστρεψαν από το Νουμπάι, αρνήθηκαν να υποβληθούν στο τεστ για τον κορονοϊό για θρησκευτικούς λόγους. Η είδηση ενισχύθηκε από διάφορες ιστοσελίδες και κάποια κανάλια στα κοινωνικά δίκτυα, αλλά διαψεύσθηκε αργότερα και επιβεβαιώθηκε πως επρόκειτο περί ψευδούς είδησης.

### Ινδονησία
Το *[[Foreign Policy]]* ανέφερε πως «στα κοινωνικά δίκτυα Twitter, Facebook και Instagram, διάφορες αναρτήσεις προτρέπουν τον κόσμο να μείνει μακριά από μέρη όπου εργάζονται και ζουν Κινέζοι πολίτες ή Ινδονήσιοι με Κινεζική καταγωγή ... Σημαντικά μέσα μαζικής ενημέρωσης επίσης συναινούν στη διάδοση αντι-Κινεζικών συνωμοσιών».

Έξω από ένα ξενοδοχείο στην πόλη Μπουγκιντίγκι, έλαβε χώρα μία εκδήλωση για την απόρριψη της επίσκεψης τουριστών από τη Νότια Κίνα, οι οποίοι διέμεναν εκεί εν μέσω φόβου για τον κορονοϊό. Οι διοργανωτές απαιτούσαν οι τουρίστες να απομονωθούν σε ένα αεροδρόμιο και επέδειξαν έλλειψη εμπιστοσύνης στους ελέγχους που γίνονταν στα αεροδρόμια. Η εκδήλωση σταμάτησε όταν η αστυνομία διαβεβαίωσε πως οι τουρίστες θα παραμείνουν στο ξενοδοχείο μέχρι και την επόμενη μέρα, οπότε και αποχωρούσαν από την πόλη.

Σε ένα δελτίο τύπου, η Πρεσβεία της Ιαπωνίας στην Ινδονησία δήλωσε πως περιστατικά διάκρισης και παρενόχλησης εναντίον Ιαπώνων είχαν αυξηθεί στο μέσο της πανδημίας και ανακοίνωσε πως είχαν στήσει ένα κέντρο βοήθειας για να βοηθήσουν τους Ιάπωνες κατοίκους να αντιμετωπίσουν αυτά τα περιστατικά. Γενικά, υπήρχαν αναφορές διαδεδομένων αντι-Ιαπωνικών διακρίσεων και παρενοχλήσεων στη χώρα, όπου ξενοδοχεία, καταστήματα, εστιατόρια, υπηρεσίες ταξί και άλλοι αρνούνταν να εξυπηρετήσουν Ιάπωνες πελάτες, ενώ αρκετοί Ιάπωνες δεν γίνονταν αποδεκτοί σε συναντήσεις και συνδιασκέψεις. Η Πρεσβεία της Ιαπωνίας έλαβε τουλάχιστον δώδεκα αναφορές παρενόχλησης σε μερικές μέρες.

### Ισραήλ
Περισσότεροι από 1000 Νοτιοκορεάτες τουρίστες έλαβαν οδηγίες να αποφεύγουν δημόσια μέρη και να παραμείνουν απομονωμένοι στα ξενοδοχεία τους. Ο Ισραηλινός στρατός ανακοίνωσε τις προθέσεις του να θέσει σε καραντίνα περίπου 200 Νοτιοκορεάτες υπηκόους σε μία στρατιωτική βάση. Αρκετοί εναπομείναντες στη χώρα Νοτιοκορεάτες, δεν έγιναν αποδεκτοί σε ξενοδοχεία και εξαναγκάστηκαν να διαμείνουν στο αεροδρόμιο Μπεν Γκουριόν. Μία Ισραηλινή εφημερίδα δημοσίευσε αργότερα πως ένας Κορεάτης παραπονέθηκε πως «το Ισραήλ συμπεριφέρεται στους [Κορεάτες κι άλλους Ασιάτες] τουρίστες σαν να είναι κορονοϊοί». Ο ειδικός δημόσιας υγείας Δρ. Χαγκάι Λεβίν, είπε πως οι Ισραηλινοί πολιτικοί μπορεί να υπερβαίνουν εαυτόν για να εντυπωσιάσουν τους ψηφοφόρους.

Στις 14 Μαρτίου 2020, ένας Ινδός της κοινότητας Μπνέι Μενάσε δέχθηκε επίθεση και ξυλοκοπήθηκε από αρκετούς αγνώστους στην Τιβεριάδα, οι οποίοι τον αποκάλεσαν «Κινέζο» και «Κορόνα». Ο άντρας νοσηλεύτηκε στο Ιατρικό Κέντρο Μπαρούχ Παντέχ στην Τιβεριάδα.

### Ιταλία
Η εφημερίδα *[[La Repubblica]]* δημοσίευσε πως ο διευθυντής του επιφανούς μουσικού ωδείου της Ρώμης Santa Cecilia, Ρομπέρτ Γκιουλιάνι, ανέστειλε τα μαθήματα για όλους τους Ασιάτες μαθητές - Κορεάτες, Κινέζους και Ιάπωνες - εξαιτίας της επιδημίας, αν και οι περισσότεροι από τους μαθητές αποτελούσαν μετανάστες δεύτερης γενιάς.

Σύμφωνα με την εφημερίδα *[[The Washington Post]]*, άνθρωποι ειδικά από τη Νότια Κορέα και την Κίνα, βίωσαν αυξημένα επίπεδα κοροϊδιών και διάκρισης.

Στα κοινωνικά δίκτυα αναρτήθηκε πως ένα μπαρ κοντά στη Φοντάνα ντι Τρέβι, είχε αναρτήσει πινακίδα που έλεγε πως δεν επιτρεπόταν η είσοδος σε κανέναν από τη Κίνα λόγω «διεθνών μέτρων ασφαλείας». Η πινακίδα αφαιρέθηκε αργότερα από την αστυνομία.

Δεκάδες Κινεζικά μαγαζιά υπέστησαν βανδαλισμούς στις βόρειες πόλεις Κόμο, Μπρέσια και Βαρέζε, ενώ αρκετά ανέφεραν μείωση πελατείας.

Άνθρωποι με Κινεζική και Φιλιππινέζικη καταγωγή ανέφεραν επιθέσεις (μερικές από αυτές αρκετά σοβαρές που οδήγησαν σε νοσηλεία σε νοσοκομείο), παρενοχλήσεις και άρνηση εξυπηρέτησης. Κάποιοι δημόσιοι υπάλληλοι ζήτησαν από μαθητές με Ασιατική καταγωγή να παραμείνουν στα σπίτια τους.

Στις 24 Φεβρουαρίου 2020, σε έναν Κινέζο δεν επιτράπηκε η είσοδος σε βενζινάδικο στην πόλη Κασόλα λέγοντάς του «Έχεις κορονοϊό, δεν μπορείς να εισέλθεις!» και σπάζοντας στο κεφάλι του ένα μπουκάλι, προκαλώντας του σοβαρούς τραυματισμούς. Την ίδια μέρα, ένας Φιλιππινέζος συνταξιούχος δέχθηκε επίθεση και γρονθοκοπήθηκε σε ένα σούπερ μάρκετ στην Κόμο. Ο τραγουδιστής και τηλεοπτική προσωπικότητα Φραντζέσκο Φατσινέττι εθεάθη να επεμβαίνει και να υπερασπίζεται το θύμα.

Ο κυβερνήτης της περιοχής Βενέτο, Λούκα Ζαΐα, προέβη σε απολογία όταν ισχυρίστηκε πως οι Κινέζοι τρώνε ζωντανά ποντίκια.

Στις 8 Μαρτίου 2020, ένα Ιαπωνικό εστιατόρια στο Τορίνο έγινε στόχος εμπρηστικής επίθεσης από μία ομάδα εφήβων, οι οποίοι χλεύαζαν τους ιδιοκτήτες αποκαλώντας τους φορείς της επιδημίας.

### Καζακστάν
Τον Φεβρουάριο του 2020, ξέσπασε μία διαμάχη μεταξύ των Καζάκων και των Κινέζων Μουσουλμάνων. Σύμφωνα με τη σελίδα *The Diplomat*: «Ώρες μετά το περιστατικό, κυκλοφορούσαν στα κοινωνικά δίκτυα ψευδείς ειδήσεις σχετικά με «αδίστακτους διωγμούς στο Καζακστάν προς αποφυγήν εξάπλωσης του κορονοϊού», προκαλώντας υστερία σε άλλα μέρη της χώρας».

### Καμερούν
Η Πρεσβεία των Ηνωμένων Πολιτειών εξέδωσε ταξιδιωτικές προειδοποιήσεις προς τους Αμερικανούς πολίτες που θα ταξίδευαν στη χώρα, λόγω αναφορών που έλαβαν για «...λεκτική και διαδικτυακή παρενόχληση, πέταγμα πετρών και κτυπημάτων σε οχήματα που μετέφεραν αλλοδαπούς».

### Καναδάς
Στις 26 Ιανουαρίου 2020, ο Πίτερ Άκμαν, ένας δημοσιογράφος ο οποίος εργαζόταν για το τηλεοπτικό δίκτυο *CTV News*, ανάρτησε στον λογαριασμό του στο Twitter μία φωτογραφία του Ασιάτη κουρέα του με μάσκα γράφοντας: «Ελπίζω σήμερα να πήρα μόνο το κούρεμα». Όταν η ανάρτησή του αναφέρθηκε στον σταθμό, ο δημοσιογράφος έχασε τη δουλειά του.

Οι Κινεζο-Καναδικές επιχειρήσεις στο Βανκούβερ ανέφεραν μείωση της δουλειάς τους κατά 50-70%. Στην ευρύτερη περιοχή του Τορόντο, Κινέζικα εστιατόρια ανέφεραν επίσης μείωση της τάξης του 30-80%.

Στις 28 Ιανουαρίου 2020, 9000 γονείς σχολείου του Περιφερειακού Δήμου της Υόρκης, βόρεια του Τορόντο, υπέγραψαν μία αίτηση ζητώντας από το συμβούλιο του σχολείου να κρατήσει τους μαθητές των οποίων οι οικογένειες είχαν επισκεφτεί την Κίνα, μακριά από τα μαθήματα για 17 μέρες και να γνωρίζουν επίσης τα ταξίδια των ίδιων των μαθητών, ενημερώνοντας τους γονείς ποιοι μαθητές ταξιδεύουν και πού, ώστε να αποφασίζουν οι ίδιοι αν θα πρέπει να κρατήσουν τα δικά τους παιδιά στο σπίτι. Το συμβούλιο του σχολείου δεν έκανε αποδεκτό το αίτημά τους, δηλώνοντας πως θα μπορούσε να προκαλέσει ρατσισμό.

Στις 29 Ιανουαρίου, η Υπεύθυνη Δημόσιας Υγείας του Καναδά και επικεφαλής του Οργανισμού Δημόσιας Υγείας του Καναδά, Τερέσα Ταμ, εξέφρασε την ανησυχία της. Η Ταμ, η οποία κατάγεται από το Χονγκ Κονγκ, ανάρτησε στο Twitter της: «Ανησυχώ για τον αυξανόμενο αριθμό αναφορών ρατσιστικών σχολίων στα κοινωνικά δίκτυα προς ανθρώπους με Κινεζική και Ασιατική καταγωγή αναφορικά με τον κορονοϊό».

Στις 17 Μαρτίου 2020, δύο Κορεάτες δέχθηκαν επίθεση με μαχαιριές στο Μόντρεαλ, οδηγώντας το Κορεατικό Προξενείο να εξεδώσει προειδοποίηση στους πολίτες με Κορεατική καταγωγή στην πόλη να είναι προσεκτικοί και να αναφέρουν οποιοδήποτε περιστατικό. Παρά το ότι δεν υπήρχαν εμφανή ρατσιστικά κίνητρα πίσω από τις επιθέσεις, τα θύματα πιστεύουν το αντίθετο.

### Κροατία
Στις 15 Φεβρουαρίου 2020, κατά τη διάρκεια αγώνων του Κροατικού Πρωταθλήματος Επιτραπέζιας Αντισφαίρισης στην πόλη Ντούμπροβνικ μεταξύ της τοπικής ομάδας Libertas Marinkolora και της φιλοξενούμενης STK Starr από την πόλη Βάραζντιν, ένας αριθμός προσβλητικών σχολίων αναρτήθηκε στην επίσημη σελίδα της Libertas Marinkolora στο Facebook κατά του Κροάτη παίκτη με Κινεζική καταγωγή, Ταν Ρουίβου, ο οποίος αγωνιζόταν στην αντίπαλη ομάδα, και αναφέρονταν στον κορονοϊό. Σε αυτά περιλαμβανόταν κι ένα σχόλιο του διευθυντή της Libertas Marinkolor, Μάρκο Χαμπιτζάνεκ, ο οποίος συμβούλευε έναν από τους παίκτες του (ο οποίος θα είχε ως αντίπαλο τον Ταν Ρουίβου στον επόμενο αγώνα) να «νικήσει αυτόν τον ιό». Τα σχόλια αυτά διαγράφηκαν αργότερα, με τη Libertas Marinkolor να προβαίνει τελικά σε απολογία και να καταδικάζει το περιστατικό.

### Μαλαισία
Μία αναφορά στη Μαλαισία η οποία καλούσε να απαγορευθεί η είσοδος Κινέζων πολιτών στη χώρα, ισχυριζόταν πως «ο νέος ιός εξαπλώνεται ευρέως σε όλο τον κόσμο, εξαιτίας του ανθυγιεινού τρόπου ζωής τους». Σύμφωνα με πληροφορίες, η αναφορά υπογράφηκε από λίγο περισσότερα από 250000 άτομα μέσα σε μία εβδομάδα.

### Νέα Ζηλανδία
Ο βουλευτής Ρέιμοντ Χούο δήλωσε πως υπήρχαν περιστατικά παρενόχλησης προς την Κινεζική κοινότητα της χώρας. Μία διαδικτυακή αναφορά η οποία δημιουργήθηκε με θέμα την απαγόρευση της εισόδου Κινέζων στη χώρα, υπογράφηκε από περισσότερα από 18000 άτομα. Στην πόλη Καντέρμπερι, οι γονείς ενός μαθητή με κινεζική καταγωγή έλαβαν ένα email, το οποίο σύμφωνα με πληροφορίες έλεγε: «τα 'ακτινίδια' παιδιά μας δεν θέλουν να βρίσκονται στην ίδια τάξη με τον αηδιαστικό διανομέα ιού παιδί σας».

Ο Δήμαρχος του Ώκλαντ, Φιλ Γκοφ, δήλωσε πως «κουράστηκε» από τις αναφορές ανθρώπων με Ασιατική καταγωγή όπου έλεγαν πως έγιναν στόχοι ρατσιστικών ενοχλήσεων σε πισίνες, δημόσια μέσα μαζικής μεταφοράς και εστιατόρια.

### Νότια Κορέα
Τον Φεβρουάριο του 2020, σύμφωνα με πληροφορίες ένα εστιατόριο στο κέντρο της Σεούλ είχε πινακίδα στην είσοδό του που έγραφε με κόκκινα Κινεζικά γράμματα: «Δεν επιτρέπονται οι Κινέζοι». Πινακίδες που ανέγραφαν «Όχι Κινέζοι» εμφανίστηκαν σε όλη τη χώρα, ενώ μερικές επιχειρήσεις δεν επέτρεπαν την είσοδο σε κανέναν αλλοδαπό.

Περισσότεροι από 760.000 Νοτιοκορεάτες πολίτες υπέγραψαν μία αναφορά με σκοπό να ασκήσουν πίεση στην κυβέρνηση ώστε να απαγορεύσει την είσοδο Κινέζων τουριστών στη χώρα. Το Φεστιβάλ Daegu Lantern ανάρτησε μία σημείωση στα αγγλικά πως δε θα επιτρεπόταν σε αλλοδαπούς να επισκεφτούν το φεστιβάλ τους.

### Ολλανδία
Το Ολλανδικό δημόσιο ραδιοτηλεοπτικό δίκτυο ειδήσεων NOS ανέφερε πως σε αρκετές από τις αναρτήσεις του σε Facebook και Instagram σχετικά με τον κορονοϊό, υπήρχαν αρκετά «ρατσιστικά, αντι-Κινεζικά σχόλια». Οι Ολλανδοί κάτοικοι Ασιατικής καταγωγής ανέφεραν πως αποκαλέστηκαν φορείς του κορονοϊού όταν βρίσκονταν στα μέσα μαζικής μεταφοράς, στο σούπερ μάρκετ και στο σχολείο, αλλά και στα κοινωνικά δίκτυα.

Στις 6 Φεβρουαρίου 2020, ο DJ Lex Gaarthuis παρουσίασε το τραγούδι του «Voorkomen is beter dan Chinezen» (έναν λογοπαίγνιο της παροιμίας *Voorkomen is beter dan genezen* – «η πρόληψη είναι καλύτερη από τη θεραπεία» - χρησιμοποιώντας τη λέξη *Chinezen* η οποία αναφέρεται τόσο τους Κινέζους, όσο και στο Κινέζικο φαγητό) στον εθνικό ραδιοφωνικό σταθμό Radio 10. Το τραγούδι περιείχε τους στίχους «δεν μπορούμε να έχουμε τον ιό στη χώρα μας, όλα οφείλονται σε αυτούς τους βρωμερούς Κινέζους» και «μην τρώτε Κινέζικο φαγητό». Έπειτα από πολλά παράπονα προς τον σταθμό Radio 10 και τον ίδιο τον Gaarthuis, κυρίως από την Κινεζική κοινότητα της Ολλανδίας, τόσο ο σταθμός όσο και ο καλλιτέχνης εξέδωσαν επίσημες απολογίες, με τον Gaarthuis να λέει πως το τραγούδι είχε σκοπό να είναι σατιρικό, αλλά ξεπέρασε τα όρια.

Στις 8 Φεβρουαρίου 2020, μία ομάδα Κινέζων μαθητών που διαμένει σε κοιτώνα στο Πανεπιστήμιο Wageningen, ανακάλυψε πως ο όροφος στον οποίο διέμεναν βανδαλίστηκε. Οι ζημιές περιλαμβάνουν μια σκισμένη και κομματιασμένη σημαία της Κίνας, σκορπισμένα κόπρανα και ούρα στον ανελκυστήρα και γραμμένες στους τοίχους προσβολές στα αγγλικά, όπως «ΚΙΝΕΖΟΙ ΠΕΘΑΝΕΤΕ» και «ΚΙΝΕΖΟΙ ΚΟΡΟΝΑ». Η Ολλανδική αστυνομία ερεύνησε το περιστατικό, αλλά δεν μπόρεσε να εντοπίσει τους δράστες.

Στις 10 Φεβρουαρίου, ένας 65χρονος Ολλανδός Κινεζικής καταγωγής, σπρώχθηκε κάτω από το ποδήλατό του από δύο νεαρούς με σκούτερ. Ο ένας από τους δράστες βιντεοσκόπησε το περιστατικό και το ανέβασε στο Snapchat. Όταν έλαβε επικρίσεις από τον κόσμο, υποβάθμισε το περιστατικό λέγοντας «μην ανησυχείτε παιδιά, ήταν Κινέζος». Ένιωσε την ανάγκη να παραδοθεί στην αστυνομία μόνο όταν έγινε ο ίδιος στόχος στο διαδίκτυο εξαιτίας αυτού.

Στις 11 Φεβρουαρίου 2020, σε μια πτήση της αεροπορικής εταιρίας KLM από το Άμστερνταμ προς τη Σεούλ, οι αεροσυνοδοί κρέμασαν μία σημείωση στα κορεάτικα αποθαρρύνοντας τους επιβάτες να χρησιμοποιούν τη μία από τις τουαλέτες του αεροπλάνου η οποία φαίνεται πως προοριζόταν για το προσωπικό, προφανώς λόγω φόβου για τον κορονοϊό. Ένας εκπρόσωπος της εταιρίας απολογήθηκε για το περιστατικό, δηλώνοντας: «Λυπόμαστε βαθύτατα που αυτή η πράξη αντιμετωπίστηκε ως διάκριση, κάτι το οποίο δεν ισχύει σε καμία περίπτωση και το πλήρωμα δεν είχε καμία τέτοια πρόθεση» και πως δεν είναι πολιτική της εταιρίας να διατηρεί συγκεκριμένες τουαλέτες για το πλήρωμα.

Αρκετοί Κορεάτες και Ολλανδοί με Κορεάτικη καταγωγή ανέφεραν ένα κύμα αντι-Κορεατικών περιστατικών, από βανδαλισμούς στα σπίτια τους μέχρι βίαιες επιθέσεις και παρενοχλήσεις, ενώ περισσότεροι από 150 Κορεάτες σε συμμετοχή τους σε μία διαδικτυακή έρευνα, ανέφεραν πως είχαν βιώσει ξενοφοβικό περιστατικό.

Το βράδυ της 22ας Φεβρουαρίου 2020, μία 24χρονη Ολλανδή φοιτήτρια Κινεζικής καταγωγής, δέχθηκε επίθεση από μία ομάδα φοιτητών στον κοιτώνα της στην πόλη Τίλμπουρχ όταν τους ζήτησε να σταματήσουν να τραγουδάνε το τραγούδι του Gaarthuis, με αποτέλεσμα να της προκαλέσουν διάσειση αλλά και τραύματα από μαχαίρι.

Στα τέλη Φεβρουαρίου 2020, η Ιαπωνική Σχολή του Άμστερνταμ προειδοποίησε τους γονείς να μην πηγαίνουν τα παιδιά τους στις παιδικές χαρές και άλλα μέση όπου συχνάζουν ντόπια παιδιά, λόγω της εμφάνισης ενός κύματος βίαιων περιστατικών εκφοβισμού που είχαν στόχο παιδιά από την Ιαπωνία.

Στις 16 Μαρτίου 2020, κάποιοι έγραψαν στους τοίχους μιας κατοικίας στην πόλη Ντίμεν «KANKER CHINEES CORONA» («καρκινική Κινεζική Κορόνα»), πράξη η οποία καταδικάστηκε δημοσίως από τον Δήμαρχο, Έρικ Μπουγκ.

### Ουγγαρία
Επιχειρήσεις με Κινέζους ιδιοκτήτες, συμπεριλαμβανομένων κυρίως αυτών που βρίσκονται στην ασιατική αγορά Józsefváros στη Βουδαπέστη, ανέφεραν σημαντική μείωση στις πωλήσεις τους, κάτι το οποίο οι ιδιοκτήτες απέδωσαν στον κορονοϊό. Κάποιες επιχειρήσεις επέλεξαν να ενημερώνουν πιθανούς πελάτες πως προέρχονται από άλλη Ασιατική χώρα κι όχι από την Κίνα.

### Ουκρανία
Στις 20 Φεβρουαρίου 2020, 45 Ουκρανοί και 27 ξένοι υπήκοοι οι οποίοι εκτοπίστηκαν από την πόλη Ουχάν και μεταφέρθηκαν στον οικισμό Νόβι Σανζχάρι της Ουκρανίας, έγιναν αποδεκτοί από έναν όχλο που κρατούσε φωτιές και εκσφενδόνιζε πέτρες.

### Παλαιστίνη
Την 1η Μαρτίου 2020, μία Παλαιστίνια μητέρα με την κόρη της φώναξαν ρυθμικά «Κορόνα, κορόνα» σε δύο Ιαπωνέζες που βρίσκονταν στη Ραμάλα σε μη-κυβερνητική αποστολή βοήθειας. Έπειτα, η μητέρα επιτέθηκε και τράβηξε τα μαλλιά μίας Ιαπωνέζας η οποία επιχείρησε να βιντεοσκοπήσει το περιστατικό. Η Παλαιστίνια γυναίκα συνελήφθη αργότερα εντός της ημέρας. Η κυβερνήτης της Ραμάλα, Λέιλα Γκάναμ, προσκάλεσε τις δύο Ιαπωνέζες γυναίκες για να τις ευχαριστήσει για τις προσπάθειες ανακούφισης που προσφέρουν, ενώ επίσης ένας ανώτερος αξιωματούχος της αστυνομίας τους προσέφερε λουλούδια κατά τη διάρκεια επίσκεψής του στα γραφεία του μη κυβερνητικού οργανισμού.

### Ρωσία
Στις πόλεις Μόσχα και Γεκατερίνμπουργκ, Κινέζοι υπήκοοι έγιναν στόχος εκστρατειών επιβολής καραντίνας καθώς επίσης και αστυνομικών επιδρομών, πράξεις οι οποίες καταδικάστηκαν ως ρατσιστικές.

Στην πόλη Μπλαγκοβέσενσκ, τουλάχιστον ένα ξενοδοχείο απαγόρευσε την κράτηση δωματίων σε Κινέζους, ενώ καταστήματα που κατείχαν άνθρωποι με Κινέζικη καταγωγή, παρουσίασαν μείωση στις πωλήσεις τους.

Σύμφωνα με μία διαδικτυακή ψηφοφορία του Ipsos MORI, το 37% των Ρώσων ερωτηθέντων θα εξέταζαν στο μέλλον την αποφυγή επαφής με ανθρώπους Κινεζικής καταγωγής για να προστατευτούν οι ίδιοι από τον κορονοϊό, το υψηλότερο ποσοστό από τις οκτώ χώρες που συμμετείχαν στην έρευνα.

### Σαουδική Αραβία
Εικόνες για την εταιρία Saudi Aramco ενός Νοτιοασιάτη εργάτη μετανάστη ο οποίος ήταν ντυμένος ως ανθρώπινο απολυμαντικό χεριών και φορούσε μάσκα, έγιναν viral πυροδοτώντας παγκόσμια οργή με το περιστατικό να αναφέρεται ως ακόμα ένα παράδειγμα «ρατσισμού λόγω κορονοϊού». Η εταιρία απολογήθηκε αργότερα για το περιστατικό.

### Σιγκαπούρη
Μία διαδικτυακή αναφορά η οποία προέτρεπε την κυβέρνηση της Σιγκαπούρης να απαγορεύσει την είσοδο Κινέζων και ταξιδιωτών από την Κίνα στο νησί υπογράφηκε από 125000 άτομα.

Το Υπουργείο Εσωτερικών διέταξε έρευνα σχετικά με έναν μουσουλμάνο δάσκαλο, Αμπντούλ Χαλίμ μπιν Αμπντούλ Καρίμ, μετά την ανάρτησή του στο Facebook πως η πανδημία του κορονοϊού ήταν «μία τιμωρία του Αλλάχ εναντίον των Κινέζων για την καταπιεστική συμπεριφορά τους έναντι των Ουιγούρων Μουσουλμάνων στην Σιντσιάνγκ». Σε ξεχωριστή ανάρτηση, ισχυρίστηκε πως οι Κινέζοι δεν πλένονται σωστά μετά την αφόδευση και δεν είναι τόσο υγιεινοί όσο οι Μουσουλμάνοι, επιτρέποντας στον ιό να εξαπλωθεί. Ο Υπουργός Εσωτερικών και Δικαιοσύνης, Κ. Σανμουγκάμ, κατέκρινε τα σχόλια ονομάζοντάς τα «ανόητα», «ξενοφοβικά» και «άκρως ρατσιστικά» και είναι «απαράδεκτο να προέρχονται από τον οποιονδήποτε, ειδικά κάποιον που υποτίθεται πως είναι θρήσκος δάσκαλος». Το Ισλαμικό Θρησκευτικό Συμβούλιο της Σιγκαπούρης είπε πως γνωρίζει για την ανάρτηση, η οποία «εκφράζει απόψεις οι οποίες δεν αντιπροσωπεύουν τη Μουσουλμανική κοινότητα» και διερευνούσε έρευνα για το περιστατικό. Ως απάντηση, ο δάσκαλος είπε πως η ανάρτησή του γράφτηκε στη Μαλαϊκή γλώσσα, δεν είχε πρόθεση να είναι ρατσιστική και δεν στόχευε «καμία συγκεκριμένη φυλή».

### Σρι Λάνκα
Σύμφωνα με πληροφορίες, απαγορεύτηκε σε μία ομάδα τουριστών από τη Σιγκαπούρη η άδεια να σκαρφαλώσουν στον βράχο Έλα που βρίσκεται στην ομώνυμη πόλη της Σρι Λάνκα, λόγω της εμφάνισής τους.

### Ταϊλάνδη
Ένα εστιατόριο στην πόλη Τσανγκ Μάι ανάρτησε μία πινακίδα η οποία έγραφε «Απολογούμαστε αλλά δεν δεχόμαστε ΚΙΝΕΖΟΥΣ πελάτες. Ευχαριστούμε.», μετά από ένα περιστατικό όπου ένας πελάτης αποχώρησε από το εστιατόριο όταν πρόσεξε να βρίσκεται μέσα σε αυτό μία ομάδα Κινέζων. Η αστυνομία απαίτησε να αφαιρεθεί η πινακίδα, αλλά πρότεινε να γραφτεί εκ νέου στα κινεζικά. Μία παρόμοια πινακίδα εθεάθη έξω από ένα εστιατόριο στην παραλία Αο Σέιν στην επαρχία του Πουκέτ.

Ο καλλιτέχνης γκράφιτι Headache Stencil φέρεται να ανάρτησε στον λογαριασμό του στο Twitter: «Χέι Τσινγκ! Παρακαλώ πηγαίνετε πίσω στην σκ—τένια χώρα σας. Η κυβέρνησή μας χρειάζεται τα χρήματά σας για να διατηρήσει την εξουσία της αλλά κανείς σας δεν είναι ευπρόσδεκτος από εμάς τώρα. #notwelcometothailand #backtourchinklandpls».

Ο Υπουργός Υγείας Ανουτίν Τσαρνβιρακούλ, έκανε κάποια αρνητικά σχόλια σχετικά με «βρώμικους» Δυτικούς, λέγοντας πως «δεν πλένονται ποτέ» και είναι πιο πιθανόν να διαδώσουν εκείνοι τον ιό από ότι οι Ασιάτες.

### Φιλιππίνες
Διάφορες Φιλιππινο-Κινεζικές δικηγορικές ομάδες υπεράσπισης προειδοποίησαν πως είχε αυξηθεί ο ρατσισμός απέναντι στην Κινεζική κοινότητα μετά την έναρξη της έξαρσης του ιού. Η Ομοσπονδία των Φιλιππινέζικων Κινεζικών Εμπορικών και Βιομηχανικών Επιμελητηρίων και το Συνδικάτο του Κογκρέσου των Φιλιππίνων καταδίκασαν την αντι-Κινεζική προπαγάνδα με συνδέσμους για τον ιό.

Το Πανεπιστήμιο Adamson, ένα εξέχον καθολικό σχολείο στη Μανίλα, έλαβε διαδικτυακές αντιδράσεις όταν διέταξε όλους τους Κινέζους μαθητές του να μπουν σε καραντίνα λόγω της έξαρσης του νέου κορονοϊού. 

Ένα κρεματόριο αρνήθηκε να αναλάβει το σώμα ενός Κινέζου υπηκόου, ο οποίος είχε πεθάνει από τον ιό.

Ο Πρόεδρος Ροντρίγκο Ντουτέρτε έκανε εκκλήσεις στο κοινό να σταματήσει τις διακρίσεις εναντίον οποιουδήποτε είχε Κινεζική καταγωγή.

### Φινλανδία
Οι Ασιάτες στη Φινλανδία ανέφεραν περιστατικά διάκρισης τα οποία παρακινήθηκαν από την έξαρση του νέου κορονοϊού στην Κίνα. Διάφορα άτομα με καταγωγή από Κίνα, Βιετνάμ και Ιαπωνία είπαν στον ραδιοτηλεοπτικό φορέα Yle πως αισθάνονταν πως είχαν υποστεί ρατσιστική μεταχείριση από τότε που μεταδόθηκαν οι ειδήσεις για τον ιό.

Στις 23 Φεβρουαρίου 2020, η διαδικτυακή εφημερίδα *Helsinki Times* ανέφερε πως τουλάχιστον ένα Κινεζικό εστιατόριο στο Ελσίνκι αντιμετώπιζε μείωση των κρατήσεών του από την αρχή της έξαρσης του κορονοϊού, ενώ ένα Κινεζικό σούπερ μάρκετ ανέφερε δραματική μείωση στον αριθμό των πελατών που έρχονταν στο κατάστημα, αλλά αύξηση στις διαδικτυακές πωλήσεις με τους πελάτες να επιλέγουν να τους παραδίδονται τα προϊόντα στο σπίτι.

### Χονγκ Κονγκ
Περισσότερα από 100 εστιατόρια στο Χονγκ Κονγκ έδιωξαν πελάτες από την ηπειρωτική Κίνα, με ένα εστιατόριο να απαιτεί από τον πελάτη να επιδείξει ταυτότητα του Χονγκ Κονγκ για να αποδείξει ότι δεν ήταν από την ηπειρωτική χώρα. Το Tenno Ramen, ένα ιαπωνικό εστιατόριο με ζυμαρικά στο Χουνγκ Χομ, αρνήθηκε να εξυπηρετήσει Κινέζους πελάτες της ηπειρωτικής Κίνας. Το εστιατόριο έγραψε στο Facebook: «Θέλουμε να ζήσουμε περισσότερο. Θέλουμε να διαφυλάξουμε τοπικούς πελάτες. Παρακολούμε συγχωρήστε μας» Ένα άλλο παράδειγμα είναι η αλυσίδα εστιατορίων Kwong Wing Catering, η οποία ανακοίνωσε στο Facebook στις 28 Ιανουαρίου 2020 ότι θα εξυπηρετούσε μόνο πελάτες που μιλούσαν αγγλικά ή καντονέζικα αλλά όχι μανδαρίνικα, καθώς η κυβέρνηση δεν πραγματοποίησε κλείσιμο των συνόρων κατά της κινεζικής ηπειρωτικής χώρας. Ωστόσο, τα μανδαρίνικα είναι επίσης η κοινή γλώσσα στην Ταϊβάν, οπότε η εν λόγω δημοσίευση στο Facebook ενημερώθηκε μια ημέρα αργότερα για να διευκρινίσει ότι καλωσορίζει τους πελάτες της Ταϊβάν.

## Δημόσιες προσπάθειες εναντίον της ξενοφοβίας και του ρατσισμού λόγω κορονοϊού
Στις 29 Ιανουαρίου 2020, ο Καναδός Πρωθυπουργός Τζάστιν Τρυντώ καταδίκασε τον ρατσισμό ενάντια στους Κινεζο-Καναδούς όταν παρευρέθηκε στο Φεστιβάλ για το Κινεζικό Νέο Έτος στο Τορόντο. Παρομοίως, ο Δήμαρχος του Τορόντο, Τζον Τόρι, καταδίκασε την ξενοφοβία προς τους Κινεζο-Καναδούς, εν μέσω αναφορών για την αύξηση του στιγματισμού που αντιμετωπίζει η κοινότητα.

Στις 30 Ιανουαρίου 2020, η Επιτροπή Έκτακτης Ανάγκης του Παγκόσμιου Οργανισμού Υγείας εξέδωσε μία δήλωση όπου συμβούλευε όλες τις χώρες να έχουν υπόψη τις «αρχές του Άρθρου 3 του IHR (Διεθνείς Κανονισμοί Υγείας)», στις οποίες ο ΠΟΥ προειδοποιεί για «πράξεις που προωθούν τον στιγματισμό και τις διακρίσεις», κατά τη διαδικασία διεξαγωγής εθνικών μέτρων ασφαλείας κατά της έξαρσης.

Ως απάντηση στην αυξημένη έξαρση του ιού στην Ιταλία, η οποία οδήγησε την Κινεζική κοινότητα να κλείσει τις επιχειρήσεις της λόγω ρατσιστικών επιθέσεων, ο Πρόεδρος Σέρτζιο Ματαρέλα έκανε στις 6 Φεβρουαρίου 2020 μία επίσκεψη έκπληξη σε δημοτικό σχολείο στη Ρώμη, όπου σχεδόν τα μισά παιδιά που φοιτούν εκεί είναι Κινεζικής καταγωγής, ως ένδειξη υποστήριξης και αλληλεγγύης λέγοντας: «Η φιλία και η ειρήνη είναι θεμελιώδη και το ξέρετε».

Μία διαδικτυακή αναφορά με τίτλο *We zijn geen virussen!* («Δεν είμαστε ιοί!») ξεκίνησε στις Κάτω Χώρες στις 8 Φεβρουαρίου 2020, ως ένδειξη διαμαρτυρίας απέναντι στον ρατσισμό που βίωναν οι Ολλανδοί Κινέζοι και άλλοι υπήκοοι Ασιατικής καταγωγής, την οποία υπέγραψαν πάνω από 13600 άτομα σε μία μέρα και μέχρι το τέλος του μήνα, οι υπογραφές ήταν πάνω από 57600.

Στις 27 Φεβρουαρίου 2020, η Ύπατος Αρμοστής για τα Ανθρώπινα Δικαιώματα Μιτσέλ Μπατσελέ, κάλεσε για αλληλεγγύη προς τους ανθρώπους με Ασιατική καταγωγή οι οποίοι γίνονται αντικείμενο διάκρισης.

Στις 14 Μαρτίου 2020, περισσότερες από 200 ομάδες πολιτικών δικαιωμάτων στις Ηνωμένες Πολιτείες απαίτησαν από τη Βουλή των Αντιπροσώπων και τη Γερουσία να καταγγείλουν δημοσίως τον αυξανόμενο ρατσισμό απέναντι στους Ασιάτες που συνδεόταν με την πανδημία και να πάρουν «συγκεκριμένα μέτρα για την αντιμετώπιση της υστερίας» γύρω από τον κορονοϊό, προσφέροντας ως μία λύση το πέρασμα ενός κοινού ψηφίσματος που θα καταδικάζει τον ρατσισμό και την ξενοφοβία.

## Παραπομπές


Κατηγορία:Πανδημία COVID-19
Κατηγορία:Ξενοφοβία